Sex hús rýmd á Patreksfirði vegna snjóflóðahættu
Íbúum sex húsa við efri hluta Urðargötu á Patreksfirði hefur verið gert að rýma húsin vegna hættu á snjóflóðum, en flóð féll í morgun á svonefndum Urðum og fyrir ofan Mýrar, að sögn Þórólfs Halldórssonar sýslumanns.
Þórólfur segir að óljóst sé hvenær flóðið féll í morgun en líklega hafi það gerst milli 8 og 9 í morgun. Hann sagði að flestir hinna 17 íbúa húsanna sex sem rýming nær til hafi verið að heiman í morgun vegna skóla, vinnu o.s.frv.
Til rýmingarinnar var gripið eftir að Veðurstofa Íslands gaf út tilkynningu um hættustig vegna snjóflóðahættu. Snjóflóðasérfræðingar frá Veðurstofunni eru á Patreksfirði og Tálknafirði í dag og á morgun til að mæla snjóalög og þau snjóflóð sem fallið hafa síðustu tvær vikur.
Nú er hæglætisveður á Patreksfirð, bjart yfir og engin úrkoma, og miðað við veðurspá Veðurstofunnar er reiknað með að rýming vari aðeins til kvölds, en sérstök tilkynning verður send út um aflýsingu hættustigs þegar að því kemur.
Íbúum sex húsa við efri hluta Urðargötu á Patreksfirði hefur verið gert að rýma húsin vegna hættu á snjóflóðum.
Flóð féll í morgun á svonefndum Urðum og fyrir ofan Mýrar.
Til rýmingarinnar var gripið eftir að Veðurstofa Íslands gaf út tilkynningu um hættustig vegna snjóflóðahættu.